મારા શિક્ષક પિતા કહેતા કે એક વખત થાળીમાં જે કંઈ પીરસાઈ જાય એની પીંજણ કરવાને બદલે જે પીરસાયું એને મિષ્ટ ગણીને સ્વાદથી આરોગવું. મુંબઈ શહેરમાં પોતાની ઍરકન્ડિશન્ડ કૅબિનમાં બેસીને વધતી વસ્તી કે ઝૂંપડપટ્ટી તેમ જ કારના ધુમાડાના પ્રદૂષણ-પર્યાવરણની વાત કરનારા દોઢડાહ્યા લોકો સાવ વાંકદેખા છે. અંગ્રેજીમાં કહેવત છે, ‘કાઉન્ટ યૉર બ્લેસિંગ્સ.’ ઈશ્વર-અલ્લા પ્રત્યે અહોભાવ વ્યક્ત કરવો હોય તો જ્યાં હો, જે હાલતમાં હો ત્યાં ઈશ્વર-અલ્લાનો પાડ માનો. મુંબઈના નાગરિકો માટે લીમડાની છાંય નીચે કવિ સુંદરજીએ રોમૅન્સ કરેલો એવા લીમડા હવે બહુ રહ્યા નથી; પણ તમે કાંદિવલી, મલાડ, બોરીવલીમાં આવો. તમને ભરપૂર લીમડા બતાવીશ. અહીં લીમડા હેઠળ એકવીસમી સદીની યુવતી રોમૅન્સ કરે છે - રાત્રે.